b"\n_START_ARTICLE_\nMisteris d'Isis\n_START_PARAGRAPH_\nEls misteris d'Isis s\xc3\xb3n uns ritus d'iniciaci\xc3\xb3 religiosa que es feien com a culte a la deessa Isis al m\xc3\xb3n grecorom\xc3\xa0. Estan basats en altres ritus de misteri, particularment en els misteris d'Eleusis en honor a la deessa grega Dem\xc3\xa8ter i es van originar entre el segle III aC i el segle II dC. Malgrat els seus or\xc3\xadgens hel\xc2\xb7len\xc3\xadstics, els misteris es remunten a la religi\xc3\xb3 de l'antic Egipte, on s'adorava a Isis. Seguint aquests mites, els iniciats demostraven la seva devoci\xc3\xb3 a Isis, encara que no necess\xc3\xa0riament dedicaven els ritus nom\xc3\xa9s a aquesta deessa. Els ritus eren vists com un s\xc3\xadmbol de mort i resurrecci\xc3\xb3, els quals en aquella \xc3\xa8poca es creia que garantien, amb l'ajuda de la deessa, el pas de l'\xc3\xa0nima al m\xc3\xa9s enll\xc3\xa0._NEWLINE_Molts textos de l'Imperi Rom\xc3\xa0 fan refer\xc3\xa8ncia als misteris d'Isis, per\xc3\xb2 l'\xc3\xbanica font que els descriu \xc3\xa9s una obra de ficci\xc3\xb3, la novel\xc2\xb7la Les Metamorfosis, escrita durant el segle II dC per Luci Apuleu. En aquesta obra, l'iniciat passa per un elaborat ritual de purificaci\xc3\xb3 abans de descendir a la part m\xc3\xa9s profunda del temple d'Isis, on t\xc3\xa9 una intensa experi\xc3\xa8ncia religiosa, veient els d\xc3\xa9us en persona._NEWLINE_Alguns aspectes dels misteris d'Isis i d'altres cultes de misteri, particularment la seva connexi\xc3\xb3 amb la vida m\xc3\xa9s enll\xc3\xa0, tenen semblances amb el cristianisme. La q\xc3\xbcesti\xc3\xb3 de si els misteris van influir el cristianisme \xc3\xa9s pol\xc3\xa8mica i les proves no s\xc3\xb3n clares; alguns acad\xc3\xa8mics atribueixen les semblances al rerefons cultural que comparteixen en comptes d'una influ\xc3\xa8ncia directa. En canvi, Apuleu ha tingut un efecte directe avui en dia. Mitjan\xc3\xa7ant la seva descripci\xc3\xb3, els misteris d'Isis han influenciat moltes obres de ficci\xc3\xb3 i organitzacions fraternals actuals i tamb\xc3\xa9 han est\xc3\xa8s la creen\xc3\xa7a falsa que els antics egipcis tenien un elaborat sistema de misteris d'iniciaci\xc3\xb3.\n_START_SECTION_\nOr\xc3\xadgens\n_START_PARAGRAPH_\nEls misteris grecoromans eren rituals d'iniciaci\xc3\xb3 secrets on la gent entrava volunt\xc3\xa0riament. Estaven dedicats a una de\xc3\xaftat particular o un grup de de\xc3\xaftats i utilitzaven una varietat d'experi\xc3\xa8ncies intenses, com la foscor nocturna interrompuda per llum clara i m\xc3\xbasica forta i soroll, que indu\xc3\xafen a un estat de desorientaci\xc3\xb3 i una intensa experi\xc3\xa8ncia religiosa. Algun d'ells involucrava simbolismes religiosos cr\xc3\xadptics. Els iniciats no havien de discutir els detalls sobre qu\xc3\xa8 havien experimentat en els misteris i actualment tenim pocs coneixements d'aquests ritus per aquest secretisme. Els misteris m\xc3\xa9s prestigiats en el m\xc3\xb3n grec eren els misteris d'Eleusis dedicats a la deessa Dem\xc3\xa8ter, que es duien a terme a Eleusis, prop d'Atenes, des del segle VI aC com a m\xc3\xadnim fins a finals del segle IV dC. Es basaven en la cerca de Dem\xc3\xa8ter de la seva filla Pers\xc3\xa8fone en mitologia grega. Els iniciats d'Eleusis passaven a una sala fosca, el Telesterion, i eren testimonis d'escenes terribles, seguides d'una llum arrdent i un crit del hierofanta, qui presidia la cerim\xc3\xb2nia. Amb aquesta llum, els iniciats veien objectes que representaven el poder de fertilitat de Dem\xc3\xa8ter, com un feix de blat, i potser altres imatges relacionades amb el mite de Pers\xc3\xa8fone. Als misteris del d\xc3\xa9u Dion\xc3\xads, que es duien a terme a molts llocs del m\xc3\xb3n grec, els participants celebraven una festa de nit a l'aire lliure. Aquestes celebracions estaven connectades d'alguna forma amb l'orfisme, un grup de creences m\xc3\xadstiques sobre la natura del m\xc3\xa9s enll\xc3\xa0._NEWLINE_Originalment, Isis era una deessa en la religi\xc3\xb3 de l'Antic Egipte, que no inclo\xc3\xafa aquests misteris grecs. Alguns rituals egipcis els feien exclusivament els sacerdots, fora del coneixement p\xc3\xbablic, per\xc3\xb2 els egipcis fidels no hi podien participar."